## Zakon o izmjenama i dopunama Zakona o zdravstvenom osiguranju

### NN 10/1999 (1.2.1999.), Zakon o izmjenama i dopunama Zakona o zdravstvenom osiguranju

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOM OSIGURANJU**

Proglašavam Zakon o izmjenama i dopunama Zakona o zdravstvenom osiguranju,
koji je donio Zastupnički dom Hrvatskoga državnog sabora na sjednici 29.
siječnja 1999.

Broj: 081-99-211/1
Zagreb, 1. veljače 1999.

Predsjednik
Republike Hrvatske **dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O ZDRAVSTVENOM OSIGURANJU**

Članak 1.

U Zakonu o zdravstvenom osiguranju ("Narodne novine", br. 75/93., 11/94.,
55/96., 1/97. - pročišćeni tekst, 109/97., 13/98. i 88/98.) u članku 42.
iza stavka 3. dodaju se stavci 4., 5., 6. i 7. koji glase:

"Ako je plaća koja služi kao osnovica za obračunavanje i plaćanje doprinosa
niža od najniže osnovice propisane za plaćanje doprinosa, doprinos se plaća
od te najniže osnovice.

Najnižu osnovicu iz stavka 4. ovoga članka utvrđuje Zavod općim aktom
uz suglasnost Vlade Republike Hrvatske sukladno kolektivnom ugovoru o plaćama
i prosječnoj plaći svih zaposlenih u Republici Hrvatskoj.

Za zaposlenika koji radi s nepunim radnim vremenom, čija je plaća niža
od plaće utvrđene u stavku 4. ovoga članka, doprinos se obračunava od najniže
osnovice iz stavka 5., ovoga članka.

Naplatu doprinosa iz plaće i na plaće od obveznika plaćanja koji svoje
financijsko poslovanje vode preko organizacije ovlaštene za poslove platnog
prometa, obavlja ta organizacija prigodom isplate sredstava za plaće. Ostali
obveznici dužni su doprinose sami uplaćivati sukladno ovom Zakonu i općim
aktima Zavoda."

Članak 2.

U članku 45. stavak 4. briše se.

Članak 3.

U članku 47. stavku 1. iza točke 19. dodaju se točke 20. i 21. koje
glase:

"20. zdravstvenu zaštitu osoba iz članka 11. ovoga Zakona, 21. članove
seljačkog kućanstva koji su navršili 65 godina života."

Članak 4.

U članku 48. stavku 1. točke 3. i 5. brišu se.

Članak 5.

Članak 57. mijenja se i glasi:

"Zavod je obvezan pratiti redovitu naplatu doprinosa za obvezno zdravstveno
osiguranje svih obveznika plaćanja doprinosa te podnositi mjesečno izvješće
Ministarstvu zdravstva."

Članak 6.

Članak 59. mijenja se i glasi:

"Obvezniku plaćanja doprinosa koji ne uplati doprinose u propisanom
roku ili ih ne uplati u cijelosti, Zavod će rješenjem utvrditi obvezu za
obveznika plaćanja doprinosa na način da u roku od osam dana uplati dospjele
doprinose s kamatama.

Obveznik plaćanja doprinosa može u roku od osam dana od dana primitka
rješenja izjaviti žalbu Direkciji Zavoda.

Žalba protiv rješenja iz stavka 1. ovoga članka ne odgađa izvršenje
rješenja."

Članak 7.

Članak 60. mijenja se i glasi:

"Organizacija ovlaštena za obavljanje platnog prometa, obvezna je na
zahtjev Zavoda, a na temelju rješenja iz članka 59. ovoga Zakona, izvršiti
naplatu neuplaćenih doprinosa s kamatama, prijenosom s računa obveznika
na račun Zavoda.

Naloge za plaćanje doprinosa iz stavka 1. ovoga članka organizacija
ovlaštena za obavljanje platnog prometa izvršava prije svih drugih obveza
obveznika uplate doprinosa.

Ako se naplata ne može izvršiti na način iz stavka 1. ovog članka Zavod
će izvršiti naplatu doprinosa sukladno odredbama Zakona o porezu na dohodak,
odnosno sud prema pravilima ovršnog postupka."

Članak 8.

Iza članka 60. dodaje se članak 60a. koji glasi:

"Pravo na tražbinu po osnovi neuplaćenog doprinosa za obvezno zdravstveno
osiguranje zastarijeva za pet godina računajući od posljednjeg dana u godini
u kojoj je obveza plaćanja toga doprinosa dospjela.

Na tijek zastare potraživanja doprinosa za obvezno zdravstveno osiguranje
primjenjuju se odredbe o zastari Zakona o porezu na dohodak."

Članak 9.

Iza članka 97. dodaje se članak 97a. koji glasi:

"Članak 97a.

Obveznik plaćanja doprinosa, pravna, odnosno fizička osoba kaznit će
se za prekršaj počinjen prvi put novčanom kaznom, a za prekršaj počinjen
drugi put može se uz novčanu kaznu izreći i mjera zabrane obavljanja djelatnosti
ili zanimanja u trajanju od jedne godine."

Članak 10.

Ovaj Zakon stupa na snagu osmog dana od dana objave u "Narodnim novinama",
a primjenjuje se od 1. siječnja 1999.

Klasa: 500-01/93-01/04
Zagreb, 29. siječnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora **Vladimir Šeks, dipl. iur.,** v. r.

Zakon, NN 10/1999-246